CELEX: 22018D1088
Language: sk
Date: 2018-03-22 00:00:00
Title: Rozhodnutie č. 1/2018 Výboru pre DHP zriadeného Dočasnou dohodou o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej z 22. marca 2018, pokiaľ ide o prijatie rokovacieho poriadku výboru pre DHP [2018/1088]

31.7.2018   
               
               
                  SK
               
               
                  Úradný vestník Európskej únie
               
               
                  L 194/158
               
            
         ROZHODNUTIE č. 1/2018 VÝBORU PRE DHP ZRIADENÉHO DOČASNOU DOHODOU O HOSPODÁRSKOM PARTNERSTVE MEDZI POBREŽÍM SLONOVINY NA JEDNEJ STRANE A EURÓPSKYM SPOLOČENSTVOM A JEHO ČLENSKÝMI ŠTÁTMI NA STRANE DRUHEJ
         z 22. marca 2018,
         pokiaľ ide o prijatie rokovacieho poriadku výboru pre DHP [2018/1088]
         VÝBOR PRE DHP,
         so zreteľom na Dočasnú dohodu o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej (1) (ďalej len „dohoda“), podpísanú 26. novembra 2008 v Abidžane a 22. januára 2009 v Bruseli, ktorá sa predbežne vykonáva od 3. septembra 2016, a najmä na jej článok 73,
         keďže v dohode sa stanovuje, že Výbor pre DHP si má určiť pravidlá svojej organizácie a fungovania,
         PRIJAL TOTO ROZHODNUTIE:
         
            Článok 1
            Rokovací poriadok Výboru pre DHP sa stanovuje tak, ako sa uvádza v prílohe.
         
         
            Článok 2
            Toto rozhodnutie nadobúda účinnosť dňom jeho podpísania.
         
         
            V Abidžane 22. marca 2018.
            
               
                  Za Republiku Pobrežia Slonoviny
               
               Ally COULIBALY
            
            
               
                  Za Európsku úniu
               
               Cecilia MALMSTRÖM
            
         
         
            (1)  Ú. v. EÚ L 59, 3.3.2009, s. 3.
      
      
         
            PRÍLOHA
            
               ROKOVACÍ PORIADOK VÝBORU PRE DHP
            
            
               zriadeného Dočasnou dohodou o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej
            
            
               Článok 1
               Zloženie a predsedníctvo
               
                  1.   Výbor pre DHP je na jednej strane zložený zo zástupcov členov Rady Európskej únie a Európskej komisie a na druhej strane zo zástupcov Pobrežia Slonoviny na úrovni ministrov alebo vysokých štátnych úradníkov.
               
               
                  2.   Všetky odkazy na „strany“ v rokovacom poriadku zodpovedajú vymedzeniu uvedenému v článku 72 dohody.
               
               
                  3.   Výboru pre DHP striedavo predsedajú počas obdobia 12 mesiacov zástupca Európskej únie a zástupca Pobrežia slonoviny. Prvé obdobie sa začína v deň prvého zasadnutia Výboru pre DHP zriadeného dohodou a končí sa 31. decembra nasledujúceho roku. Predsedníctva Výboru pre DHP (ďalej len „predseda“) sa ako prvý ujme zástupca Pobrežia Slonoviny.
               
               
                  4.   Strany môžu na zasadnutia Výboru pre DHP pozvať zástupcov komisie Západoafrickej hospodárskej a menovej únie (UEMOA) a komisie Hospodárskeho spoločenstva západoafrických štátov (ECOWAS). Strany sa môžu tiež ad hoc rozhodnúť, že prizvú zástupcov občianskej spoločnosti a súkromného sektora ako aj expertov ako ďalších pozorovateľov.
               
            
            
               Článok 2
               Zasadnutia
               
                  1.   Výbor pre DHP zasadá v pravidelných intervaloch, ktoré nepresahujú obdobie jedného roka, a na základe dohody strán aj na mimoriadnych zasadnutiach, keď si to vyžadujú okolnosti.
               
               
                  2.   Každé zasadnutie Výboru pre DHP sa koná v deň a na mieste, na ktorých sa strany dohodli.
               
               
                  3.   Zasadnutia Výboru pre DHP zvoláva predseda.
               
            
            
               Článok 3
               Delegácie
               Pred každým zasadnutím je predseda informovaný o plánovanom zložení delegácií Pobrežia slonoviny a Európskej únie.
            
            
               Článok 4
               Tajomník
               Úradníci Európskej komisie a Pobrežia slonoviny sa striedajú vo funkcii tajomníka Výboru pre DHP (ďalej len „tajomník“) každých dvanásť mesiacov. Tieto obdobia sa časovo zhoduje s obdobím, keď funkciu predsedu Výboru pre DHP plní Európska únia. respektíve Pobrežie Slonoviny. Sekretariát zabezpečuje tá strana, ktorej zástupca výboru predsedá.
            
            
               Článok 5
               Podvýbory
               Na účinné vykonávania svojich úloh môže Výbor pre DHP zriadiť v rámci svojej právomoci podvýbory zodpovedné za riešenie osobitných otázok spadajúcich do rámca dohody. Na tento účel Výbor pre DHP určí zloženie a úlohy takýchto podvýborov.
            
            
               Článok 6
               Dokumentácia
               Ak rokovania Výboru pre DHP vychádzajú z písomných podkladových dokumentov, tieto dokumenty tajomník očísluje a rozošle ako dokumenty Výboru pre DHP.
            
            
               Článok 7
               Korešpondencia
               
                  1.   Každá korešpondencia adresovaná Výboru pre DHP sa zašle tajomníkovi.
               
               
                  2.   Tajomník zabezpečí, aby bola korešpondencia adresovaná Výboru pre DHP zaslaná predsedovi a prípadne rozoslaná ako dokumenty Výboru pre DHP kontaktným osobám strán stanoveným v článku 73 dohody (ďalej len „kontaktné osoby“).
               
               
                  3.   Korešpondenciu predsedu posiela sekretariát kontaktným osobám a prípadne ju rozosiela ako dokumenty Výboru pre DHP.
               
            
            
               Článok 8
               Program zasadnutí
               
                  1.   Na základe návrhov strán vypracuje sekretariát predbežný program každého zasadnutia. Sekretariát ho zašle kontaktným osobám strán najneskôr pätnásť dní pred začatím zasadnutia.
               
               
                  2.   Predbežný program zahŕňa body, o ktorých začlenenie do programu bol sekretariát požiadaný najneskôr dvadsaťjeden dní pred začiatkom zasadnutia, a pre ktoré sa sekretariátu najneskôr v deň odoslania uvedeného predbežného programu doručia príslušné podkladové dokumenty.
               
               
                  3.   Program prijíma Výbor pre DHP na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.
               
               
                  4.   Predseda so súhlasom strán môže pozvať na zasadnutia Výboru pre DHP odborníkov, aby poskytli informácie o špecifických otázkach.
               
               
                  5.   Sekretariát môže so súhlasom strán skrátiť lehotu uvedenú v odseku 1 s cieľom zohľadniť okolnosti konkrétneho prípadu.
               
            
            
               Článok 9
               Zápisnica
               
                  1.   Sekretariát čo najskôr po zasadnutí vypracuje návrh zápisnice.
               
               
                  2.   V zápisnici sa spravidla zhrnie každý bod programu a prípadne sa spresnia:
                  
                              a)
                           
                           
                              všetky dokumenty predložené Výboru pre DHP;
                           
                        
                              b)
                           
                           
                              akékoľvek vyhlásenie, o ktorého zapísanie požiadal člen Výboru pre DHP;
                           
                        
                              c)
                           
                           
                              prijaté rozhodnutia a odporúčania, dohodnuté vyhlásenia a závery prijaté v súvislosti s konkrétnymi bodmi.
                           
                        
               
                  3.   Zápisnica takisto zahŕňa zoznam účastníkov Výboru pre DHP, ako aj zoznam členov delegácií, ktorí ich sprevádzali.
               
               
                  4.   Zápisnicu písomne schvaľujú obidve strany do dvoch mesiacov od dátumu zasadnutia. Po jej schválení sekretariát podpíše dve kópie zápisnice a každá strana dostane jeden originál tohto autentického dokumentu.
               
            
            
               Článok 10
               Rozhodnutia a odporúčania
               
                  1.   Výbor pre DHP prijíma rozhodnutia a odporúčania na základe konsenzu.
               
               
                  2.   Výbor pre DHP sa môže rozhodnúť, že akúkoľvek všeobecnú otázku, ktorá je v záujme krajín afrických, karibských a tichomorských štátov (AKT) a Európskej únie (ďalej len „AKT-EÚ“) a vyplýva z vykonávania dohody, predloží Rade ministrov AKT-EÚ vymedzenej v článku 15 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len „dohoda z Cotonou“).
               
               
                  3.   V období medzi zasadnutiami môže Výbor pre DHP prijímať rozhodnutia alebo odporúčania písomným postupom, ak s tým obidve strany súhlasia. Písomný postup pozostáva z výmeny nót medzi zmluvnými stranami.
               
               
                  4.   Každé rozhodnutie alebo odporúčanie Výboru pre DHP sa nazývajú „rozhodnutie“alebo „odporúčanie“, pričom po názve nasleduje poradové číslo, dátum jeho prijatia a označenie jeho predmetu. V každom rozhodnutí alebo odporúčaní sa stanoví dátum nadobudnutia jeho účinnosti.
               
               
                  5.   Rozhodnutia a odporúčania prijaté Výborom pre DHP overuje zástupca Európskej komisie v mene Európskej únie a zástupca Pobrežia slonoviny.
               
               
                  6.   Rozhodnutia a odporúčania sa zasielajú stranám ako dokumenty Výboru pre DHP.
               
            
            
               Článok 11
               Verejnosť zasadnutí
               
                  1.   Ak strany nerozhodnú inak, zasadnutia Výboru pre DHP nie sú verejné.
               
               
                  2.   Každá zmluvná strana sa môže rozhodnúť uverejniť rozhodnutia Výboru pre DHP vo svojom príslušnom úradnom vestníku.
               
            
            
               Článok 12
               Jazykový režim
               
                  1.   Pracovným jazykom Výboru pre DHP je úradný jazyk, ktorý je spoločný pre obidve strany.
               
               
                  2.   Výbor pre DHP pri svojich rokovaniach a prijímaní rozhodnutí a odporúčaní vychádza z dokumentov a návrhov pripravených v jazyku uvedenom v odseku 1.
               
            
            
               Článok 13
               Výdavky
               
                  1.   Každá strana znáša výdavky, ktoré jej vzniknú v dôsledku účasti na zasadnutiach Výboru pre DHP, pokiaľ ide o výdavky na zamestnancov, cestovné výdavky a diéty, ako aj poštovné a telekomunikačné výdavky.
               
               
                  2.   Výdavky spojené s organizáciou zasadnutí a rozmnožovaním dokumentov znáša strana, ktorá je organizátorom zasadnutia.
               
               
                  3.   Výdavky spojené so zabezpečením tlmočníckych služieb na zasadnutiach a s prekladom dokumentov do pracovných jazykov znáša strana, ktorá je organizátorom zasadnutia. Výdavky spojené so zabezpečením tlmočníckych služieb a s prekladom dokumentov do a z iných úradných jazykov inštitúcií Európskej únie znáša Európska únia.